བྱིས་པ་ནི་ང་ཚོའི་ཚེ་གཅིག་གི་ཆེས་ཆེ་བའི་མ་རྩ་རེད།ང་ཚོར་མཁོ་བ་སྙན་གྲགས་དང་རྒྱུ་འབྱོར་ལས།བྱིས་པའི་བསྙེན་པ་དང་བཀུར་བསྟི་ཡིན།སྙན་གྲགས་དང་རྒྱུ་འབྱོར་གྱིས་བྱིས་པའི་བསྙེན་པ་དང་བཀུར་བསྟིའི་དོ་ཟླ་མི་ཡོང་།བྱིས་པའི་འཚར་ལོངས་ཆེད།ང་ཚོའི་ལས་འགན་དང་པོ་ནི་བྱིས་པ་འཁྲིས་སུ་བཟུང་སྟེ་གསོ་སྐྱོང་བྱེད་རྒྱུ་དེ་ཡིནཞེས་གསུངས་པ་ལྟར།བྱིས་པའི་འབྱུང་འགྱུར་དང་མི་ཚེ་ལ་དོ་ཁུར་བྱ་མཁན་གྱི་མི་ཞིག་ཡིན་ན་རང་ཉིད་ནི་ཕྱི་གསལ་ནང་གསལ་གྱི་མེ་ལོང་ཞིག་བྱ་དགོས།མེ་ལོང་དེ་ལས་བྱིས་པའི་འཚར་སྐྱེ་ཡི་གོ་རིམ་འཚོལ་དགོས་སྙམ།བྱིས་པ་ཡལ་བར་དོར་ནས་རང་གི་ཚོར་ཤེས་ཀྱི་ཆུ་ཁོལ་གདུ་བ་ནི་འགན་འཁྲི་མེད་པའི་ཕ་མ་ཡིན་ལ།རང་གི་དགའ་སྡུག་ཆགས་སྡང་གི་ཐོ་བ་སྤྱད་ནས་བྱིས་པ་འབུར་བཅོམས་གཏོང་བ་ནི་མི་ཚེའི་ངོ་མ་ཟིན་པའི་ཕ་མ་ཡིན།བྱིས་པས་པྲ་ཆལ་གྱི་བྱ་སྤྱོད་སྤེལ་ཏེ་གཞན་ལ་དམོད་མོ་གཏོང་བ་དང་འཚང་མིང་འདོགས་པ།གཞན་གྱི་ཅ་ལག་སོགས་འཛེམ་མེད་དུ་ལོངས་སུ་སྤྱོད་པ།གཞན་གྱི་བྱིས་པར་བརྙས་བཅོས་གཏོང་བ་སོགས་མཐོང་ན་ཧ་ཧ་ཞེས་གད་མོ་བགད་དེ།རང་གི་བྱིས་པའི་དཔུང་རོགས་སུ་འབུད་པ་དང་བྱིས་པར་སྐུལ་འདེད་གཏོང་བ་སོགས་ནི།ཐུན་མོང་གི་འདུ་ཤེས་བྲལ་ཞིང་སྒེར་སེམས་ཀྱི་མེ་ལྕེ་འབར་བའི་ཁྱིམ་བདག་རེད།དེ་དག་གི་བྱིས་པ་ནི་ནམ་ཡང་སྤྱི་སེམས་ཅན་དང་མིག་རྒྱང་རིང་བ་ཞིག་ཆགས་རྒྱུ་ཤིན་ཏུ་དཀའ།